Document ID: 32005D0263

ODLOČBA KOMISIJE
z dne 4. marca 2005
o pooblastitvi držav članic, da po Direktivi 94/55/ES sprejmejo nekatera odstopanja glede prevoza nevarnega blaga po cesti
(notificirano pod dokumentarno številko K(2005) 440)
(Besedilo velja za EGP)
(2005/263/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 94/55/ES z dne 21. novembra 1994 o približevanju zakonodaje držav članic glede prevoza nevarnega blaga po cesti (1) in zlasti člena 6(9) Direktive,
ob upoštevanju naslednjega:
(1)
V skladu s členom 6(9) Direktive 94/55/ES morajo države članice Komisijo vnaprej uradno obvestiti o svojih odstopanjih prvič najpozneje do 31. decembra 2002 ali v dveh letih po zadnjem datumu uporabe spremenjenih različic Prilog k Direktivi.
(2)
Nekatere države članice so do 31. decembra 2002 obvestile Komisijo o svoji želji, da bi sprejele odstopanja od Direktive 94/55/ES. Z Odločbo 2003/635/ES z dne 20. avgusta 2003 o pooblastitvi držav članic, da po Direktivi 94/55/ES sprejmejo nekatera odstopanja glede prevoza nevarnega blaga po cesti (2), je Komisija dovolila, da države članice sprejmejo odstopanja, navedena v Prilogah I in II k navedeni odločbi.
(3)
Z Direktivo Komisije 2003/28/ES (3) sta bili spremenjeni Prilogi A in B k Direktivi 94/55/ES. Na podlagi Direktive 2003/28/ES so morale države članice sprejeti nacionalno zakonodajo najkasneje 1. julija 2003, zadnji datum za začetek uporabe iz člena 6(9) Direktive 94/55/ES pa je bil 30. junij 2003.
(4)
Nekaj držav članic je sporočilo svojo željo, da bi sprejele odstopanja. Komisija je preučila, če se obvestila skladajo s pogoji iz člena 6(9) Direktive 94/55/ES, ter jih odobrila. Tem državam članicam se zato dovoli sprejetje zadevnih odstopanj.
(5)
Hkrati je zaželeno, da se vsa do sedaj dovoljena odstopanja zbere v enotno odločbo. Odločba 2003/635/ES se zato razveljavi in nadomesti.
(6)
Za zagotovitev sprotnega dopolnjevanja odstopanj, Komisija predlaga celovito posodobitev vseh obstoječih odstopanj vsaj vsakih pet let.
(7)
Ukrepi, predvideni s to odločbo, so v skladu z mnenjem Odbora za prevoz nevarnega blaga, ustanovljenega s členom 9 Direktive 94/55/ES -
SPREJELA NASLEDNJO ODLOČBO:
Člen 1
Države članice, naštete v Prilogi I, so pooblaščene, da za cestni prevoz majhnih količin določenega nevarnega blaga zgolj na svojem ozemlju izvajajo odstopanja iz Priloge I.
Ta odstopanja se uporabljajo brez razlikovanja.
Člen 2
Države članice, naštete v Prilogi II, so pooblaščene, da za lokalni prevoz, omejen na njihovo ozemlje, izvajajo odstopanja iz Priloge II.
Ta odstopanja se uporabljajo brez razlikovanja.
Člen 3
Odločba 2003/635/ES se razveljavi.
Sklicevanja na razveljavljeno Odločbo se razumejo kot sklicevanja na to odločbo.
Člen 4
Ta odločba je naslovljena na države članice.
V Bruslju, 4. marca 2005

Labels: 8
18
15